KYK: Mans steel krokodil en neem dit op motorfiets huis toe
JY LEES NOU KYK: Mans steel krokodil en neem dit op motorfiets huis toe
Twee vermeende wildsmokkelaars het 'n lewende krokodil gevang en hom op 'n motorfiets huis toe vervoer tewyl die motorfietsryer wydsbeen oor die dier se lyf sit.
Dié voorval is in die munisipaliteit Navolato in die Mexikaanse staat Sinaloa verfilm en die beeldmateriaal word wyd in die sosiale media versprei. Op die video word gesien hoe die mans 'n krokodil met toue uit 'n meer trek.
Die een vermeende smokkelaar sê vir sy pel: "Trek dit! Trek dit! Dis baie swaar." In die volgende toneel is die groot krok oor die lengte van die motorfiets uitgestrek. Die motorfietsryer sit bo-op die reptiel se rug en spog skynbaar by ander padgebruikers met sy vangs.
Die twee mans het die krokodil vermoedelik verdoof en sy snoet en lyf vasgebind sodat hulle hom per motorfiets kon karwei.
Die voorval het woede aanlyn ontlok en 'n Facebook-gebruiker lewer kommentaar: "Mense is die ergste ding wat nog met die aarde gebeur het. Waglik."
Nog 'n internetgebruiker sê: "Diere! Ek hoop die krokodil byt 'n arm of voet af."
Die twee mans op die video is nog nie deur die plaaslike owerhede geïdentifiseer nie en dit is onbekend waar die krokodil hom bevind.
#ConLosCocodrilosNo '¡Pa'que verg… me toma video!' Atraparon al cocodrilo y lo echaron a la moto ¡No mam…! Es Navolato ¿Q'no? pic.twitter.com/IFghjKzJ8U
— Ángel Salinas (@SalinasAngel) September 24, 2020
Die Navolato-polisie ondersoek nog die saak. As die verdagtes skuldig bevind word, kan hulle een tot nege jaar tronkstraf vir die steel van die krokodil kry en nog drie jaar oor hulle dit in 'n beskermende gebied gedoen het.
Volgens die koerant Infobae is arapapegaaie, reënboogvoëls, ape, panterkatte, tarantulas en reptiele die spesies waarmee die meeste in Mexiko gesmokkel word.